মমতার দেখানো পথে দিল্লিতেও ‘লক্ষ্মীর ভাণ্ডার’ চালু করবে বিজেপি?

নয়াদিল্লি: জনগণের মন পেতে হলে যে সবার আগে মহিলাদের উন্নয়ন (Woman Empowerment) প্রয়োজন, তা প্রমাণ করেছেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (Mamata Banerjee)। এবার তাঁর দেখানো পথেই হাঁটছে একাধিক দল। আসন্ন বিধানসভা নির্বাচনকে ঘিরে অন্তত সেরকম ছবিই দেখা যাচ্ছে দিল্লির (Delhi) রাজনীতিতে। ইতিমধ্যে মহিলাদের জন্য আর্থিক অনুদান এবং ভর্তুকি নিয়ে শুরু হয়েছে ত্রিমুখী প্রতিযোগিতা, যার শরীক আম আদমি পার্টি (AAP), কংগ্রেস (Congress) এবং বিজেপি (BJP)।

শনিবার বিজেপির সর্বভারতীয় সভাপতি জেপি নড্ডা (J P Nadda) তাঁদের নির্বাচনী ইস্তাহার (Manifesto) প্রকাশ করে ঘোষণা করেন, দিল্লিতে ক্ষমতায় এলে ‘মহিলা সমৃদ্ধি যোজনা’ (Mahila Samriddhi Yojna) চালু করে প্রতি মহিলাকে মাসে ২৫০০ টাকা দেওয়া হবে। সেই সঙ্গে প্রতি ৫০০ টাকার রান্নার গ্যাস সিলিন্ডার এবং দোল ও দীপাবলিতে বিনামূল্যে একটি করে সিলিন্ডার দেওয়ার অঙ্গীকারও করা হয়েছে পদ্ম শিবিরের তরফে।

আরও পড়ুন: রাহুল গান্ধীর বিরুদ্ধে মানহানির মামলায় স্থগিতাদেশ

অন্য দিকে, দিল্লির ক্ষমতাসীন আপ সরকার বর্তমানে তাদের ‘মুখ্যমন্ত্রী মহিলা সম্মান যোজনা’ প্রকল্পের অধীনে ১৮ বছর ঊর্ধ্ব মহিলাদের মাসে ১০০০ টাকা অনুদান দিয়ে থাকে। এবারের নির্বাচনী প্রচারে আপ প্রতিশ্রুতি দিয়েছে, ক্ষমতায় ফিরে এলে অনুদানের পরিমাণ বাড়িয়ে মাসে ২১০০ টাকা করা হবে।

दिल्ली के लोगों के लिए भाजपा का संकल्प…

स्वास्थ्य, सुरक्षा और गरीब कल्याण पहली प्राथमिकता। #BJPKeSankalp pic.twitter.com/YO5zBVyAqh

— BJP (@BJP4India) January 17, 2025

কংগ্রেস আবার এই প্রতিযোগিতায় আরও একধাপ এগিয়ে। হাত শিবির ঘোষণা করেছে যে, তাঁরা ক্ষমতায় এলে মহিলাদের মাসে ২৫০০ টাকা করে দেবে। এখন বিজেপিও এই প্রতিযোগিতায় সামিল হয়ে কংগ্রেসের সমান অঙ্কের অর্থ অনুদানের কথা বলেছে।

যদিও ২০১৫ সালে দিল্লির মুখ্যমন্ত্রী অরবিন্দ কেজরিওয়াল (Arvind Kejriwal) একাধিক পরিষেবা চালু করেছিলেন, যা দিল্লির ভোটারদের মধ্যে জনপ্রিয়তা লাভ করে। কিন্তু সেই সময় প্রধানমন্ত্রী নরেন্দ্র মোদি (Narendra Modi) এটিকে আম আদমি পার্টির ‘রেউড়ি রাজনীতি’ কটাক্ষ করেছিলেন। তবে এবারের নির্বাচনে বিজেপি নিজেই বিনামূল্যের পরিষেবা এবং ভর্তুকির প্রতিশ্রুতি নিয়ে ভোটারদের মন জয় করতে মাঠে নেমে পড়ল।